《憩园杂兴，和韩介孙丈四首 其二》
清代·夏诒钰

昆山有遗璞，磨琢逾精神。青琴弹古调，音节皆为新。

前身悟金粟，瞥眼烟云陈。公门旧桃李，老干纷盘囷。

朅来入冀北，骏足羁风尘。清漳一小试，谁识爨下薪。

忽逢水上萍，桑梓情逾亲。秋风喜重来，窗外寒虫呻。

徘徊涉轩圃，鹤步阶前巡。幽花似含笑，怪石如相嗔。

长吟倚高树，明月来寻人。

作者简介：夏诒钰，字范卿，号研斋，江阴人。官永年知县。有《十五研斋诗草》。